Selvom det er blevet september, er der varm sensommer i kalenderen. Der er nemlig god chance for en stribe meteorologiske sommerdage i den kommende uge og endda lokale varmebølger. Det viser de seneste prognoser fra TV 2 Vejret. Allerede mandag kan vi ramme 25 grader, der er grænsen for en meteorologisk sommerdag. Og resten af ugen bliver det gradvist varmere frem mod weekenden, hvor der forventes op mod 27 grader. Det kan endda blive helt op til 30 grader fredag. Som det ser ud nu, er der dog skyer og vind i vejen for det scenarie i prognoserne. - Det er ekstraordinært, hvis det sker. Det er 75 år siden, at det sidst er sket i september, siger Peter Tanev fra TV 2 Vejret. Samtidig er der ikke en dråbe regn i prognoserne fra TV 2 Vejret. Sommervarme – selv i skyggen Mandag og tirsdag forventes temperaturer på mellem 19 og 25 grader med en svag vind fra sydvest. Men onsdag drejer vinden mod syd, og det sender straks lunere luft op mod Danmark. Derfor får temperaturen et nøk op, og i weekenden forventes den at ligge på mellem 20 og 27 grader – vel at mærke i skyggen. Varmebølger Det kan derfor ende med lokale varmebølger i Danmark. En varmebølge er defineret ved tre dage i træk med temperaturer på over 25 grader det samme sted. Får vi 7 meteorologiske sommerdage i træk i september, vil det være første gang i mindst 17 år. - Der har været en tendens til, at sommeren er blevet forlænget ind i efteråret, siger Peter Tanev og fortsætter: - Det så vi også sidste år, hvor der blev målt høje temperaturer i oktober og november, og det er bestemt ikke umuligt, at der ligger et klimasignal i den tendens. Rekorder i Europa Varmen rammer ikke kun Danmark, men også store dele af Mellem- og Sydeuropa. Torsdag ventes store dele af Frankrig at få over 30 grader. Lokalt kan landet ramme 40 grader og dermed slå nye rekorder for september.

Opsummering:
Efter en kølig august vender de høje temperaturer nu tilbage.